b'\n_START_ARTICLE_\nSten-Hans Vihmar\n_START_SECTION_\n\xc3\x9chiskondlik-poliitiline tegevus\n_START_PARAGRAPH_\nSten-Hans Vihmar kuulus aastatel 2005\xe2\x80\x932006 Isamaaliitu ja 2006\xe2\x80\x932011 Isamaa ja Res Publica Liitu. Ta osales IRL-i haridus-, p\xc3\xb5llumajandus- ja kaitsepoliitika v\xc3\xa4ljat\xc3\xb6\xc3\xb6tamisel. 22. mail 2007 valiti ta t\xc3\xa4ish\xc3\xa4\xc3\xa4ltega IRL-i noorte\xc3\xbchenduse esimeheks. 2010. aasta hiliskevadel astus ta IRL-i noorte\xc3\xbchenduse esimehe kohalt omal soovil tagasi ja lahkus erakonnast._NEWLINE_2006. aastal tegutses Vihmar poliitilise survegrupi Alati Ustav eestvedajana. Poliitiline survegrupp Alati Ustav moodustus 2006. aasta mai l\xc3\xb5pus inimestest, kes osalesid\xc2\xa0Sten-Hans Vihmari ja Siim Abroi korraldatud pronkss\xc3\xb5durivastasel piknikul. Selle \xc3\xbcldisem eesm\xc3\xa4rk oli koondada erinevaid poliitilisi j\xc3\xb5ude koost\xc3\xb6\xc3\xb6le, et pronkss\xc3\xb5dur T\xc3\xb5nism\xc3\xa4elt eemaldada. Vihmari algatusel koguti p\xc3\xa4rast pronksi\xc3\xb6id allkirju Tallinna linnapea Edgar Savisaare vastu. Selle p\xc3\xb5hjuseks olid Savisaare s\xc3\xb5nav\xc3\xb5tud pronksi\xc3\xb6\xc3\xb6de ajal, mis Vihmari hinnangul \xc3\xbcritasid l\xc3\xb5hestada Eesti \xc3\xbchiskonda. 29. aprillist 9. maini 2007 internetis toimunud allkirjade kogumise kampaania k\xc3\xa4igus saadi 98 200 toetusavaldust._NEWLINE_Vihmar oli Eesti Rahvusliku Liikumise juhatuse liige. _NEWLINE_Ta kandideeris 2011. aasta Riigikogu valimistel \xc3\xbchena nn \xc3\xbchinenud \xc3\xbcksikkandidaatidest Tartu linnas ja sai 155 h\xc3\xa4\xc3\xa4lt. _NEWLINE_Vihmar kuulus EKRE-sse aastatel 2012\xe2\x80\x932014. Ta oli Eesti Konservatiivse Rahvaerakonna \xc3\xbcks asutajaliikmeid ning on olnud ka erakonna juhatuse ja volikogu liige. Ta oli ka EKRE Harju-Raplamaa ringkonna aseesimees. _NEWLINE_2018. aasta veebruarist oktoobrini oli Vihmar Vabaerakonna liige._NEWLINE_Vihmar on \xc3\xbcks MT\xc3\x9c Vaba Ukraina algatajatest. MT\xc3\x9c Vaba Ukraina toetab vaba ja demokraatliku Ukraina arengut ja v\xc3\xb5itlust oma iseseisvuse eest. MT\xc3\x9c Vaba Ukraina on saatnud Ukraina relvaj\xc3\xb5ududele poole miljoni euro eest meditsiinivahendeid ning \xc3\xb5petanud ukrainlastele s\xc3\xb5jameditsiini._NEWLINE_Vihmar on Kaitseliidu Harku Rannikukaitse \xc3\x9cksikkompanii \xc3\xbcks asutajaliikmeid. On teeninud Kaitseliidus nii jao- kui ka r\xc3\xbchmapealikuna ning olnud ka kompanii operatiiv\xc3\xbclem.\n_START_SECTION_\nIsiklikku\n_START_PARAGRAPH_\nSten-Hans Vihmar on abielus ja kahe lapse isa. Ta kuulub EELK Tallinna Toompea Kaarli kogudusse ja on Kaitseliidu Toompea malevkonna liige.'